UDTALELSE FRA KOMMISSIONEN i henhold til EF-traktatens artikel 251, stk. 2, litra c), om Europa-Parlamentets ændringerne til Rådets fælles holdning til forslag til EUROPA-PARLAMENTETS OG RÅDETS DIREKTIV om ændring af direktiv 95/53/EF om principperne for tilrettelæggelse af offentlig kontrol på foderstofområdet OM ÆNDRING AF KOMMISSIONENS FORSLAG i henhold til EF-traktatens artikel 250, stk. 2

BEGRUNDELSE

Efter EF-traktatens artikel 251, stk. 2, litra c), skal Kommissionen afgive udtalelse om de ændringer, Europa-Parlamentet foreslår ved andenbehandlingen.

Kommissionen redegør i punkt 3 for sin opfattelse af de fire ændringer, Europa-Parlamentet har foreslået.

1. Baggrund

a) Den 4. november 1998 fremsendte Kommissionen sit forslag til Europa-Parlamentets og Rådets direktiv til Rådet og Europa-Parlamentet (KOM(1998) 602 endelig udg. - COD 1998/0301 af 3. november 1998).

b) Det Økonomiske og Sociale Udvalg afgav positiv udtalelse den 24. marts 1999.

c) Europa-Parlamentet godkendte forslaget ved førstebehandlingen uden ændringer og betænkning den 6. december 1998.

d) Rådet vedtog den 15. november 1999 med enstemmighed sin fælles holdning omfattende et ændringsforslag til bestemmelserne vedrørende beskyttelsesklausulen, som Kommissionen ikke kunne tilslutte sig.

e) Europa-Parlamentet vedtog ved andenbehandlingen den 11. april 2000 en lovgivningsmæssig beslutning om Rådets fælles holdning omfattende fire ændringsforslag til denne fælles holdning.

2. Forslagets formål

Direktiv 95/53/EF fastlægger de principper, som medlemsstaterne skal følge, når de gennemfører offentlig kontrol på foderstofområdet. Det omfatter både produkter med oprindelse i EF og i tredjelande. Direktivet trådte i kraft i maj 1998.

Ændringerne til direktiv 95/53/EF har til formål at få fastlagt:

1. Det retlige grundlag for fremtidig vedtagelse af harmoniserede gennemførelsesforanstaltninger vedrørende dokument- og identitetskontrol samt fysisk kontrol af de relevante indførte produkter.

2. En ordning med beskyttelsesforanstaltninger for sådanne produkter, der kan anvendes i tilfælde af risiko for folkesundheden, og som gør det muligt om nødvendigt at gennemføre kontrol på stedet i tredjelande og i EF.

3. En ordning, der giver mulighed for efter behov at udarbejde specifikke kontrolprogrammer som supplement til de generelle programmer, der allerede er fastsat i direktivet.

Retsgrundlaget for forslaget var oprindeligt artikel 100A. Som følge af Amsterdam-traktatens ikrafttræden blev Rådet og Kommissionen imidlertid enige om, at forslaget skulle baseres på traktatens artikel 152, stk. 4.

3. Kommissionens holdning til Europa-Parlamentets ændringsforslag

3.1. Ændringsforslag, som Kommissionen har tilsluttet sig

*Ændringsforslag 1

Indføjer i betragtningerne en henvisning til Rådets afgørelse 1999/468/EF om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen. Ifølge Kommissionen er det klart, at afgørelser om beskyttelsesforanstaltninger skal træffes i overensstemmelse med nævnte afgørelses artikel 6 om beskyttelsesprocedurer.

*Ændringsforslag 2

Genindføjer den oprindelige tekst i Kommissionens forslag og sletter henvisningerne til den nye artikel 23a. Med denne nye artikel 23a blev der indført en forskriftsprocedure som fastsat i artikel 5 i afgørelse 1999/468/EF. Ændringen sikrer efter Kommissionens opfattelse en hurtigere procedure til vedtagelse af hasteforanstaltninger.

*Ændringsforslag 4

Sletter den nye artikel 23a, der som følge af ændringsforslag 1 og 2 ikke længere er relevant.

*Ændringsforslag 3

Genindføjer i praksis hovedparten af den oprindelige tekst i Kommissionens forslag vedrørende kontrol på stedet. Kommissionen havde ingen indvendinger over for Rådets ændringsforslag til denne artikel, fordi den ikke anså dem for at afvige i det væsentlige fra forslagets formål.

Kommissionen værdsætter imidlertid Europa-Parlamentets støtte til sit oprindelige forslag og ønsker at gøre nøje rede for sin holdning:

Ændringsforslag 3 "Ny artikel 17a, stk. 1":

Europa-Parlamentet genindføjede den oprindelige tekst i Kommissionens forslag vedrørende anvendelse af kontrol på foderstofområdet, hvor samarbejdet med de nationale myndigheder er specielt fremhævet.

Ifølge Kommissionen har Rådets afgørelse, der tager sigte på at begrænse Kommissionens kontrol til situationer, hvor "det er nødvendigt for, at kravene i dette direktiv anvendes ensartet", ikke afgørende betydning, da kontrollen navnlig gennemføres for at sikre, at den specifikke lovgivning efterleves.

Ændringsforslag 3"Ny artikel 17a, stk. 2":

Europa-Parlamentet besluttede i modsætning til Rådet, at medlemsstaterne skal yde fuld bistand til kontrollanterne i forbindelse med varetagelsen af deres opgaver. Det er for Kommissionen klart, at de berørte medlemsstater har interesse i at være så disponible og åbne over for alle former for samarbejde med Kommissionens kontrollanter som muligt, så tilliden mellem de to myndigheder styrkes.

Europa-Parlamentet besluttede også, at Kommissionen skulle have mulighed for at gennemføre uanmeldt kontrol i medlemsstaterne. Ifølge Kommissionen sker dette allerede i praksis i virksomhederne, men altid i samarbejde med medlemsstaternes myndigheder. Det er stadig en forudsætning for at gennemføre uanmeldt kontrol i en virksomhed, at medlemsstatens myndighed underrettes herom i forvejen.

Indførelsen af uanmeldte kontrolbesøg skal også ses i lyset af behovet for at sikre fortsat gensidig tillid og samarbejde mellem Kommissionens tjenestegrene og medlemsstaterne.

Ændringsforslag 3 "Ny artikel 17a, stk. 3":

Europa-Parlamentet besluttede at slette teksten vedrørende Kommissionens forpligtelse til at drøfte kontrolresultaterne med medlemsstaternes myndigheder, inden den endelige rapport udsendes. Efter Kommissionens opfattelse er der ikke behov for en retlig forpligtelse, da sådanne drøftelser under alle omstændigheder kan finde sted, og erfaringen har da også vist, at det er muligt at opnå yderligere afklaringer om den gennemførte kontrol på afsluttende møder med myndighederne.

Europa-Parlamentet kræver endvidere på lige fod med medlemsstaterne at blive informeret om resultaterne af Kommissionens kontrol, og at kontrolrapporterne udsendes. Kommissionen kan helt ud tilslutte sig kravet om anvendelsen af denne fremgangsmåde, som allerede er indført på andre områder som f.eks. veterinærområdet. Kommissionen giver på nuværende tidspunkt medlemsstaterne lejlighed til at kommentere indholdet af udkast til kontrolrapporter, der er udarbejdet af Levnedsmiddel- og Veterinærkontoret. Disse kommentarer tilføjes som bilag til den endelige rapport.

3.2. Ændringsforslag, som Kommissionen ikke kan tilslutte sig

Ingen.

4. Konklusion

Kommissionen støtter alle Europa-Parlamentets ændringsforslag til den fælles holdning, men understreger dog, at de vigtigste ændringer er dem, der vedrører proceduren til vedtagelse af beskyttelsesklausuler.

Ændringsforslag nr. 3 har derimod ikke afgørende betydning for en forbedring af kontrollen på foderstofområdet.

Kommissionen ændrer sit forslag som angivet ovenfor under hensyn til EF-traktatens artikel 250, stk. 2.